Мурид декхарийла ву 1есаллех, къинош леторах а шен дег1ан меженаш ларъярна т1ехь къахьега, Далла муьт1ахь хиларехь бен уьш меттах ца яха, цаьрца шена эхартахь пайден дерг бен ца дан а. Шен мотт ларбарна т1ехь къахьоьгийла цо, баккъалла а, и ша жима белахь а, цо беш болу бохам боккха бу. Пуьташ боттарх, г1ийбат дарх, кхидолу ца магош долу къамелаш дарх сацабойла цо иза. Иза ларлойла оьзда доцу къамел дарх, шен г1уллакх доцург дийцарх – и хьарам динарг дацахь а, баккъалла а, цо дог дакъадо, цуьнгахь эрна хан яйар а ду. Бакъду, муридана там болуш ду шен мотт Къуръан доьшуш я Дела хьехош, я бусалба стагана хьехам беш, я диканиг де, вуониг ма де, олуш, я шен эхарт тодарна т1ехь г1о лохуш, дуьненан хьаштех шена оьшу х1ума хьахош бен цалебар. Баккъалла а, Делан Элчано (Делера салам-маршалла хуьлийла цунна) аьлла: «Адаман доьзалхочо мел деш долу къамел цуьнгахьа доцуш, цунна дуьхьал ду, Дела хьехор я, диканиг де, вуониг ма де, аьлла, омра дар доцург».